แลนด์คุยกำไรโต-ขายดีรายเล็กถูกแบงก์คุมเข้ม
แลนด์ แอนด์ เฮ้าส์ ลั่นกำไรปีนี้สูงกว่าปีก่อน ขายบ้านฉลุยหลังแบงก์คุมสินเชื่อรายเล็ก
14 ก.พ. 2556

แลนด์ แอนด์ เฮ้าส์ ลั่นกำไรปีนี้สูงกว่าปีก่อน ขายบ้านฉลุยหลังแบงก์คุมสินเชื่อรายเล็ก
นายอดิศร ธนนันท์นราพูล กรรมการและรองกรรมการผู้จัดการ บริษัท แลนด์ แอนด์ เฮ้าส์ (LH) เปิดเผยว่า ผลกำไรในปี 2556 นี้ จะสูงกว่าปีที่ผ่านมา ผลจากการเปิดตัวโครงการใหม่ที่มีมูลค่าถึง 4.4 หมื่นล้านบาท เพิ่มขึ้น 70% จากปีที่ผ่านมาเปิดตัวโครงการ 2.5 หมื่นล้านบาท และสูงที่สุดจากอดีตมีมูลค่าเปิดโครงการใหม่ 3 หมื่นล้านบาทเท่านั้น 
สาเหตุเนื่องจากความต้องการซื้อเพื่ออยู่อาศัยมีมากและการเติบโตของความต้องการในต่างจังหวัด ประกอบกับธนาคารพาณิชย์เข้มงวดกับการปล่อยสินเชื่อให้กับผู้ประกอบการรายเล็ก ซึ่งช่วยจำกัดปริมาณสินค้าออกสู่ตลาด 
ในปีนี้บริษัทตั้งงบลงทุนปีนี้จำนวน 1-1.1 หมื่นล้านบาท แบ่งเป็นซื้อที่ดินเพื่อนำไปพัฒนาอสังหาริมทรัพย์เพื่อขาย 7,000-8,000 ล้านบาท อีก 2,000 ล้านบาท ซื้อที่ดินเพื่อพัฒนาอสังหาริมทรัพย์ให้เช่า และอีก 1,000 ล้านบาท ใช้ลงทุนซื้ออพาร์ตเมนต์ให้เช่าที่สหรัฐอีก 2 อาคาร จากไตรมาส 4 ของปีที่ผ่านมาได้เข้าไปซื้อแล้ว 1 อาคาร
สำหรับแหล่งเงินลงทุนจะอาศัยกระแสเงินสดและเงินกู้ บริษัทอยู่ระหว่างศึกษาจะขายสินทรัพย์ให้เช่าบางส่วนเพื่อจัดตั้งกองทุนอสังหาริมทรัพย์ จากที่มีสินทรัพย์ให้เช่าหลายแห่ง มูลค่ารวมเกิน 1 หมื่นล้านบาท และในปีนี้จะมีการออกหุ้นกู้รวมไม่เกิน 7,000 ล้านบาท 
บริษัทหลักทรัพย์หลายแห่ง ได้มาชวนให้บริษัทร่วมไปนำเสนอข้อมูล (โรดโชว์) ในต่างประเทศ โดยสัปดาห์หน้าจะร่วมไปโรดโชว์ที่สิงคโปร์ ปัจจุบันนักลงทุนต่างชาติมีการถือหุ้นของบริษัทอยู่แล้วประมาณ 30%